Liggaam uit see by Voëlklip gebringArgieffoto (Foto: Facebook / Alvin Godfrey) Die liggaam van ’n bejaarde man is ’n kort rukkie gelede uit die see by Voëlklip naby Heroldsbaai gebring. Polisieduikers en lede van die Nasionale Seereddingsinstituut (NSRI) het die man se liggaam Donderdag laatoggend uit sy motor in die water gebring nadat die motor Dinsdag oor die berugte afgrond by Voëlklip gestort het. Daar is die afgelope twee dae in die see na die man gesoek. Gure weer en rowwe seetoestande het egter die soektog bemoeilik en die soektog moes Woensdag noodgedwonge na Donderdag uitgestel word. Kapt. Malcolm Pojie, polisiewoordvoerder, sê polisieduikers en reddingswerkers het vanoggend om 05:00 hul soektog voortgesit. Die man se liggaam is sedertdien aan die forensiese patologiese diens oorhandig. ’n Nadoodse ondersoek sal gedoen word om die oorsaak van die man se dood te bepaal. Die polisie oorweeg dit nie in dié stadium om die motor uit die water te bring nie weens die rowwe seetoestande en die ligging van die motor in die water. “Die voertuig is heeltemal onder water,” het Pojie vanoggend verduidelik. ’n Geregtelike doodsondersoek word gedoen. Maroela Media het vroeër berig wrakstukke is Dinsdag by Voëlklip gevind terwyl skade aan plantegroei ook daarop gedui het dat daar ’n motor by die krans afgestort het. Verskeie voertuie het die afgelope paar jaar by Voëlklip oor die afgrond gestort. Dit sluit in dié van Bertus van Niekerk van George wat in September daar dood is. In April vanjaar het verbygangers ook op ŉ bejaarde egpaar by die Voëlklip-uitkykpunt afgekom waar hulle op ŉ bankie gesit het wat oor die see uitkyk. Albei het skietwonde gehad. Die man is op die toneel dood verklaar en die vrou is na ŉ hospitaal gehaas waar sy ŉ paar dae later aan haar beserings beswyk het. Jo-Anne Lourens (57) se liggaam is in Maart in die wrak van haar motor gevind nadat dit by die krans afgestort het. In Februarie is die 33-jarige Conrad Maree dood toe sy bakkie by Voëlklipkrans afgestort het.